Γνωμοδότηση της Επιτροπής των Περιφερειών σχετικά με την «Ανακοίνωση της Επιτροπής στο Συμβούλιο, στο Ευρωπαϊκό Κοινοβούλιο, στην Οικονομική και Κοινωνική Επιτροπή και στην Επιτροπή των Περιφερειών με θέμα την "Καθολική υπηρεσία τηλεπικοινωνιών στην προοπτική ενός πλήρως ελευθερωμένου περιβάλλοντος" - Ένα βασικό στοιχείο της κοινωνίας των πληροφοριών»

(97/C 116/04)

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ,

έχοντας υπόψη την Ανακοίνωση της Επιτροπής στο Συμβούλιο, στο Ευρωπαϊκό Κοινοβούλιο, στην Οικονομική και Κοινωνική Επιτροπή και στην Επιτροπή των Περιφερειών με θέμα την «Καθολική υπηρεσία τηλεπικοινωνιών στην προοπτική ενός πλήρως ελευθερωμένου περιβάλλοντος» - Ένα βασικό στοιχείο της κοινωνίας των πληροφοριών (COM(96) 73 τελικό) 7

έχοντας υπόψη την απόφαση της Επιτροπής από 13 Μαρτίου 1996 με την οποία εζήτησε τη γνωμοδότηση της ΕΤΠ, σύμφωνα με το άρθρο 198 Γ 1 της ΣΕΚ 7

έχοντας υπόψη την απόφασή της από 8 Μαρτίου 1996, για την ανάθεση των σχετικών εργασιών στην υποεπιτροπή 3 «Τηλεπικοινωνίες» 7

έχοντας υπόψη το σχέδιο γνωμοδότησης (CdR 371/96 rev.) που υιοθέτησε η υποεπιτροπή 3, στις 11 Δεκεμβρίου 1996 (Εισηγητής: ο κ. Nash)

κατά την 16η σύνοδο ολομέλειας της 15ης και 16ης Ιανουαρίου 1997 (συνεδρίαση της 15ης Ιανουαρίου) υιοθέτησε ομόφωνα την ακόλουθη γνωμοδότηση.

1. Εισαγωγή

1.1. Η παρούσα ανακοίνωση αφορά την κοινοτική πολιτική πλήρους ανοίγματος των αγορών τηλεπικοινωνιών στον ανταγωνισμό από 1ης Ιανουαρίου 1998. Τα θεσμικά όργανα της ΕΕ έχουν αναγνωρίσει ότι η εν λόγω ελευθέρωση θα πρέπει να συνοδεύεται από τη θέσπιση ρυθμιστικού πλαισίου για την εξασφάλιση της παροχής μιας καθολικής υπηρεσίας.

1.2. Η πολιτική της Ευρωπαϊκής Επιτροπής στον τομέα της κοινωνίας των πληροφοριών έχει λάβει υπόψη την ανάγκη να αποφευχθεί μια «διχοτόμηση» της κοινωνίας μεταξύ εκείνων που έχουν πρόσβαση στις νέες δυνατότητες και μπορούν να τις χρησιμοποιούν χωρίς πρόβλημα και των υπολοίπων που δεν δύνανται να κάνουν χρήση των πλεονεκτημάτων της.

1.3. Με βάση τις πολιτικές συμφωνίες του 1993 και του 1994, οι οποίες απορρέουν από την ανασκόπηση στον τομέα των τηλεπικοινωνιών που πραγματοποίησε η Επιτροπή το 1992 και με την οποία τάχθηκε υπέρ της πλήρους ελευθέρωσης του τομέα, το Συμβούλιο, το Ευρωπαϊκό Κοινοβούλιο, η Οικονομική και Κοινωνική Επιτροπή και η Επιτροπή των Περιφερειών (), αναγνώρισαν ότι η ελευθέρωση πρέπει να συνδυαστεί με παράλληλη δράση για τη δημιουργία ρυθμιστικού πλαισίου που διασφαλίζει την παροχή μιας καθολικής υπηρεσίας.

1.4. Συνεπώς, λαμβάνοντας υπόψη τις ανωτέρω γνωμοδοτήσεις, οι στόχοι της Ανακοίνωσης είναι οι εξής:

- πρώτον, περιγραφή της παρούσας έννοιας της καθολικής υπηρεσίας στις τηλεπικοινωνίες, τόσο ως προς το ρυθμιστικό πλαίσιο όσο και ως προς το σημερινό επίπεδο παροχής μιας καθολικής υπηρεσίας στα κράτη μέλη 7

- δεύτερον, εξέταση πρακτικών θεμάτων, εξεύρεση κατάλληλων λύσεων και ενεργειών για την μελλοντική ανάπτυξη της καθολικής υπηρεσίας 7

- τρίτον, ένταξη της καθολικής υπηρεσίας στο ευρύτερο πλαίσιο της κοινωνίας των πληροφοριών.

2. Η ανάγκη ορισμού της καθολικής υπηρεσίας σε ευρωπαϊκό επίπεδο και ο λόγος θέσπισης από την ΕΕ της υποχρέωσης παροχής μιας καθολικής υπηρεσίας

2.1. Στην ανακοίνωση γίνονται οι ακόλουθες σχετικές παρατηρήσεις:

- Κατά το παρελθόν, δεν πραγματοποιήθηκε εναρμόνιση της καθολικής υπηρεσίας στον τομέα των τηλεπικοινωνιών σε ευρωπαϊκό επίπεδο. Οι προτεραιότητες καθορίζονταν σε εθνικό επίπεδο και, συνεπώς, τα αποτελέσματα δεν ήταν σαφή.

- Εάν δεν αντιμετωπιστεί αυτή η διαφορά στην ανάπτυξη, συνέπεια θα είναι η υπονόμευση του στόχου ενίσχυσης της οικονομικής και κοινωνικής συνοχής, ο οποίος θεσπίζεται από τη Συνθήκη.

- Η ύπαρξη ενός συνόλου ελάχιστων υπηρεσιών είναι ουσιαστικής σημασίας για την ανάπτυξη της εσωτερικής αγοράς.

- Η Συνθήκη του Μάαστριχτ υποχρεώνει την ΕΕ να διατηρήσει ένα υψηλό επίπεδο προστασίας των καταναλωτών και θεωρεί ότι οι ανταγωνιστικές δυνάμεις που προκύπτουν από τη διαδικασία ελευθέρωσης θα αποτελέσουν κύριο παράγοντα βελτίωσης της επιλογής του καταναλωτή και της ποιότητας της υπηρεσίας.

2.2. Η Επιτροπή των Περιφερειών εκφράζει την ικανοποίησή της για την έννοια της καθολικής υπηρεσίας και ιδιαίτερα για το στόχο της παροχής ενός συνόλου ελάχιστων υπηρεσιών σε όλους τους καταναλωτές αλλά, παράλληλα, ζητεί με έμφαση να αποτελέσει η προστασία του καταναλωτή την ύψιστη προτεραιότητα στην ελευθερωμένη αγορά.

2.3. Η Επιτροπή των Περιφερειών εκφράζει επίσης της ικανοποίησή της για την απόφαση της Επιτροπής να θεσπίσει τις υποχρεώσεις των παρεχόντων τηλεπικοινωνιακές υπηρεσίες προκειμένου να εξασφαλισθεί ένα προσδιορισμένο επίπεδο υπηρεσιών για όλους τους χρήστες.

3. Πεδίο εφαρμογής

3.1. Η πρόταση βασίζεται στην οδηγία 95/62/ΕΕ () για τη φωνητική τηλεφωνία και περιλαμβάνει την παροχή υπηρεσιών φωνητικής τηλεφωνίας μέσω σταθερής σύνδεσης και που θα επιτρέπει επίσης τη λειτουργία τηλεομοιοτυπίας και αποδιαμορφωτή (μόντεμ), καθώς και την παροχή βοήθειας μέσω τηλεφωνητή, πληροφοριών τηλεφωνικού καταλόγου και την ύπαρξη τηλεφωνικών συσκευών για το κοινό.

3.2. Ακόμη, οι χρήστες θα πρέπει να έχουν τη δυνατότητα πρόσβασης όχι μόνο σε ορισμένες υπηρεσίες φωνητικής τηλεφωνίας αλλά σε όλες τις υπηρεσίες που μπορούν να παρασχεθούν από τα σημερινά δίκτυα τηλεπικοινωνιών.

3.3. Η Επιτροπή των Περιφερειών εκφράζει ικανοποίηση για τις υποχρεώσεις αυτές και για την εγγύηση ότι οι χρήστες θα έχουν πρόσβαση σε δημοσιευμένες πληροφορίες σχετικά με το κόστος και τις τιμές των υπηρεσιών, σχετικά με την ποιότητα του επιπέδου των υπηρεσιών και με την επίτευξη ή όχι των ποιοτικών στόχων.

3.4. Ακόμη, συμφωνεί με τη διαβεβαίωση στην Ανακοίνωση ότι θα πρέπει να παρέχονται στους χρήστες αποτελεσματικές, αξιόπιστες και προσιτές υπηρεσίες προσδιορισμένου (και ελεγχόμενου) επιπέδου ως προς το χρονικό διάστημα που απαιτείται για την εγκατάσταση μιας τηλεφωνικής σύνδεσης, την επισκευή βλαβών καθώς και την ποιότητα μετάδοσης.

3.5. Ωστόσο, λαμβάνοντας υπόψη το ρυθμό ανάπτυξης του τομέα των τηλεπικοινωνιών, η Επιτροπή των Περιφερειών θεωρεί ότι χρειάζεται να επαναπροσδιορισθεί το ταχύτερο δυνατόν η έννοια της καθολικής υπηρεσίας. Αν και κατανοεί την ανάγκη να επιτευχθεί ισορροπία μεταξύ της εισαγωγής της καθολικής υπηρεσίας και της προσέλκυσης επενδύσεων στη ελευθερωμένη αγορά, η Επιτροπή των Περιφερειών θεωρεί ότι όσο ευρύτερη είναι η έννοια της καθολικής υπηρεσίας, τόσο θα μειωθούν οι πιθανότητες εμφάνισης περιφερειακών ανισοτήτων.

3.6. Διαφαίνεται ο σοβαρός κίνδυνος ότι κατά τον αγώνα ταχύτητας προς την ελευθερωμένη αγορά, οι ιδιωτικές επιχειρήσεις παροχής υπηρεσιών θα επικεντρώσουν τις προσπάθειές τους στην εισαγωγή προηγμένων τηλεπικοινωνιακών υπηρεσιών σε κέντρα με υψηλή συγκέντρωση πληθυσμού και ευμάρειας ενώ θα παρέχουν τις λιγότερες δυνατές υπηρεσίες στις φτωχότερες και αραιοκατοικημένες περιοχές.

3.7. Αν και αργότερα μπορεί, βάσει της καθολικής υπηρεσίας, να παρασχεθούν περισσότερες υπηρεσίες στις εν λόγω φτωχότερες περιοχές, ενδέχεται να είναι αργά προκειμένου να μπορέσουν να καλύψουν την καθυστέρηση και να αποκτήσουν μια θέση στην αγορά. Εάν δεν καταβληθούν προσπάθειες σε κλίμακα ευρύτερη από εκείνη που προβλέπεται, είναι πιθανόν να οξυνθούν οι ήδη σοβαρές οικονομικές ανισότητες που υφίστανται μεταξύ των περιφερειών της ΕΕ.

3.8. Συνεπώς, με βάση τα ανωτέρω, η Επιτροπή των Περιφερειών καλεί με έμφαση την Επιτροπή να επεκτείνει τις απαιτήσεις για την παροχή μιας καθολικής υπηρεσίας και στην παροχή μισθωμένων γραμμών ή ψηφιακών δικτύων ενοποιημένων υπηρεσιών (ISDN), όπου κριθεί απαραίτητο. Επιπλέον, η ιδέα της καθολικής υπηρεσίας δεν επιτρέπεται, σε καμία περίπτωση, να αποκλείει τη δυνατότητα λήψης συμπληρωματικών μέτρων υπέρ του παρέχοντος υπηρεσίες σε αγροτικές περιοχές και πέραν του κατώτατου ορίου υπηρεσιών.

4. Οικονομικά προσιτή υπηρεσία: κόστος για τον καταναλωτή

4.1. Όσον αφορά το ζήτημα του κόστους, η Επιτροπή τονίζει ότι τούτο έχει μειωθεί θεαματικά για τους επιχειρηματίες αλλά, συχνά, δεν αντανακλάται μέσω μειωμένων τιμών για τους χρήστες.

4.2. Για παράδειγμα στη Δανία, το κόστος εγκατάστασης ανέρχεται σε 212 Ecu ενώ στο Λουξεμβούργο σε 65 Ecu. Επίσης, τα διμηνιαία τέλη μίσθωσης ανέρχονται αντίστοιχα σε 27 και 11 Ecu. Παρόμοιες διαφορές σημειώνονται στα περισσότερα κράτη μέλη της ΕΕ.

4.3. Από την άποψη αυτή, στην έκθεση εκφράζονται ανησυχίες σχετικά με αυτές καθώς και παρόμοιες διαφορές και περιέχεται η προειδοποίηση ότι είναι ουσιαστικής σημασίας να εξασφαλισθεί ότι οποιαδήποτε προοδευτική και απαραίτητη αναπροσαρμογή δεν θα έχει αρνητικές συνέπειες για τους χρήστες, ιδιαίτερα για τους οικιακούς συνδρομητές.

4.4. Η Επιτροπή των Περιφερειών συμφωνεί με τις ανησυχίες αυτές και καλεί την Επιτροπή να επιβάλει το λιγότερο ρητές υποχρεώσεις παροχής ορισμένων υπηρεσιών σε προσιτές τιμές.

4.5. Ακόμη, η Επιτροπή των Περιφερειών συμφωνεί με την άποψη της Επιτροπής ότι, όσον αφορά ευάλωτες ομάδες χρηστών και οικιακών συνδρομητών γενικότερα, οι εθνικές ρυθμιστικές αρχές θα πρέπει να υιοθετήσουν, όπου χρειάζεται, ειδικά τιμολόγια, ανώτατα όρια τιμών και άλλους μηχανισμούς προκειμένου να μετριάσουν τις επιπτώσεις από τη διαδικασία αναπροσαρμογής των τελών σύνδεσης, των μηνιαίων τελών και των τιμολογίων. Όπως τονίζεται από την Ανακοίνωση, τούτο είναι ιδιαίτερα σημαντικό για τις λιγότερο προνομιούχες και πιο αραιοκατοικοιμένες περιοχές της Κοινότητας.

4.6. Επιπλέον, η Επιτροπή των Περιφερειών καλεί την Επιτροπή από σήμερα έως την 1η Ιανουαρίου 1998, ημερομηνία όπου θα δημοσιευθεί η Έκθεση παρακολούθησης, να παρέμβει, όπου χρειάζεται, σε περιπτώσεις όπου παρατηρούνται σημαντικές διαφορές στο ύψος των τιμών. Τούτο έχει ζωτική σημασία για την πρόληψη αδικαιολόγητων αυξήσεων των τελών από σήμερα έως την 1η Ιανουαρίου 1998.

4.7. Η Επιτροπή των Περιφερειών θεωρεί ουσιαστικό να υποχρεωθούν οι επιχειρήσεις να παρέχουν, ως τμήμα της καθολικής υπηρεσίας, την αναλυτική χρέωση και ελαστικούς τρόπους εξόφλησης, όπως η κατανομή των τελών σύνδεσης σε δόσεις για όλους τους χρήστες.

5. Ενιαίες τιμές σε εθνικό επίπεδο

5.1. Η Ανακοίνωση υπογραμμίζει ορθώς ότι μια κύρια ευθύνη των εθνικών ρυθμιστικών αρχών θα είναι να διασφαλίσουν ότι η καθολική υπηρεσία θα είναι προσιτή σε όλες τις ομάδες χρηστών και ότι «σε ένα ελευθερωμένο περιβάλλον, κάθε προσέγγιση προς την ενιαία τιμολόγηση πρέπει να εγγυάται και να βελτιώνει το οικονομικά προσιτό των τιμών».

5.2. Εκφράζονται φόβοι ότι, καθώς εδραιώνεται ο ανταγωνισμός, ιδίως στις πόλεις, νέοι παράγοντες θα επικεντρώσουν τις προσπάθειές τους στους εκεί πελάτες και θα προσφέρουν χαμηλότερες τιμές από τον εγκαθιδρυμένο οργανισμό εκμετάλλευσης.

5.3. Η Επιτροπή των Περιφερειών συμμερίζεται τις ανησυχίες της Επιτροπής αλλά θεωρεί ότι πρέπει να θεσπισθεί μια πιο ενεργητική προσέγγιση προκειμένου να αποφευχθεί μια «χρονική υστέρηση» στις λιγότερο ευνοημένες περιοχές.

5.4. Σχετικά η Επιτροπή υποστηρίζει ότι το θέμα της έκτασης και του χαρακτήρα της καθολικής υπηρεσίας, και των υπηρεσιών τηλεπικοινωνιών γενικά, έχει κρίσιμη σημασία για τις πιο μειονεκτικές περιοχές της Κοινότητας. Επιπλέον, θα συνεχίσει να εργάζεται ώστε ο συνδυασμός της φιλελευθεροποίησης και της εμφάνισης νέων τεχνολογιών να μειώσει, αντί να χειροτερεύσει, τις περιφερειακές διαφορές στην Κοινότητα.

5.5. Η Επιτροπή παραδέχεται, καθόσον την αφορά ότι είναι δύσκολο να εκτιμηθούν οι αληθινές επιπτώσεις της φιλελευθεροποίησης στις πιο μειονεκτικές περιοχές και ότι οφείλει να μεριμνά ώστε ο διαφορετικός ρυθμός με τον οποίον οι περιοχές της Κοινότητας «εφοδιάζονται» με τις διάφορες υπηρεσίες που είναι αναγκαίες για την εμφάνιση της κοινωνίας των πληροφοριών να μην έχει σαν συνέπεια μια χρόνια καθυστέρηση και μια χειροτέρευση των κοινωνικών και οικονομικών ανισοτήτων μεταξύ των περιοχών της Κοινότητας.

5.6. Η ΕΤΠ συμμερίζεται αυτές τις ανησυχίες αλλά θεωρεί ότι είναι ανάγκη να υιοθετηθεί μια πλέον πρακτική στάση για να προληφθεί μια χρόνια καθυστέρηση στις μειονεκτικότερες περιοχές.

5.7. Η χρήση των διαρθρωτικών ταμείων και άλλων πρωτοβουλιών αποτελεί πρακτική μέδοδο αναβάθμισης των τηλεπικοινωνιακών υπηρεσιών στην Ιρλανδία, την Ελλάδα, την Πορτογαλία, την Ισπανία και τη Νότια Ιταλία. Η Επιτροπή των Περιφερειών εκφράζει την ικανοποίησή της για τη συνέχιση της χρησιμοποίησής τους στην εν λόγω διαδικασία αναβάθμισης.

5.8. Ωστόσο, η Επιτροπή των Περιφερειών θεωρεί ότι παρόμοια προγράμματα μπορεί να είναι χρήσιμα και σε άλλες περιοχές της ΕΕ.

5.9. Για το σκοπό αυτό, καλεί την Επιτροπή να καταρτίσει, το συντομότερο δυνατόν, έκθεση με σκοπό να εντοπίσει και άλλες περιοχές της Ένωσης που παρουσιάζουν σοβαρή καθυστέρηση στην τηλεπικοινωνιακή υποδομή και να διευκολύνει, όπου χρειάζεται, τη χρηματοδότησή τους για την αναβάθμιση των εν λόγω υπηρεσιών.

5.10. Ακόμη, η Επιτροπή των Περιφερειών θεωρεί ότι, με βάση τη διαδικασία ελευθέρωσης, οι ιδιωτικοί επενδυτές θα πρέπει να αναλάβουν το ρόλο που τους ανήκει, με τη βοήθεια της κατάλληλης νομοθετικής διαδικασίας, αν τούτο είναι αναγκαίο, ώστε να εξασφαλισθεί ότι κατάλληλες και ισότιμες επενδύσεις προορίζονται για τις αραιοκατοικημένες και λιγότερο προνομιούχες περιοχές της Ευρωπαϊκής Ένωσης.

6. Χρήστες με αναπηρίες ή ειδικές ανάγκες

6.1. Τα άτομα με αναπηρίες ή ειδικές ανάγκες αποτελούν ειδική κοινωνική ομάδα, της οποίας πρέπει να καλυφθούν οι ανάγκες και οι προσδοκίες.

6.2. Για το λόγο αυτό, η Επιτροπή των Περιφερειών εκφράζει την ικανοποίησή της για τη δήλωση της Επιτροπής ότι οι εν λόγω χρήστες επιβάλλεται να δικαιούνται προσιτές τιμές και ύψος υπηρεσιών, αντίστοιχο με εκείνο που παρέχεται στους υπόλοιπους χρήστες.

6.3. Ωστόσο, η Επιτροπή των Περιφερειών θεωρεί ότι μεγαλύτερη πρόοδος θα μπορούσε να επιτευχθεί στην παροχή τέτοιων υπηρεσιών, εάν εξασφαλίζονται ορισμένες βασικές υπηρεσίες. Πρόκειται για παράδειγμα για τα κειμενογραφικά τηλέφωνα για τους κωφούς, τόσο κατ'οίκον, όσο και σε δημόσιους χώρους, ή ακόμη για παροχή δωρεάν μίσθωσης και μειωμένου τιμολογίου σε ηλικιωμένους, ανέργους και συνταξιούχους. Ακόμη, πρέπει να παρέχεται δυνατότητα ατελών κλήσεων σε φιλανθρωπικές οργανώσεις όπως οι Samaritans, τα Rape Crises Centres, κ.λπ.

Τιμολόγια για μικροχρήστες

6.4. Ακόμη, η Επιτροπή των Περιφερειών αναγνωρίζει ότι η κατοχή τηλεφώνων διευκολύνει σημαντικά τους ηλικιωμένους και τα άτομα με ειδικές ανάγκες, ακόμη και στην περίπτωση περιορισμένης χρησιμοποίησής της, και καλεί την Επιτροπή να εξασφαλίσει ότι τα διάφορα τιμολόγια για μικροχρήστες που έχουν θεσπισθεί σε ορισμένα κράτη μέλη, θα επεκταθούν και στα υπόλοιπα.

7. Ποιότητα των προτύπων των υπηρεσιών

7.1. Η Επιτροπή των Περιφερειών εκφράζει τη συμφωνία της τόσο για τα πρότυπα που έχουν ήδη θεσπισθεί στην οδηγία για τη φωνητική τηλεφωνία όσο και για το γεγονός ότι τα αποτελέσματά τους θα πρέπει να δημοσιεύονται τακτικά από τον οργανισμό εκμετάλλευσης.

7.2. Ακόμη, η Επιτροπή των Περιφερειών υποστηρίζει πλήρως την άποψη της Επιτροπής ότι θα πρέπει να επιβάλλονται κυρώσεις ή ακόμη και να αφαιρείται η άδεια από εκείνους τους οργανισμούς εκμετάλλευσης που κατ'επανάληψη αδυνατούν να επιτύχουν τους καθορισθέντες στόχους.

7.3. Επιπλέον, η Επιτροπή των Περιφερειών τάσσεται υπέρ του καθορισμού ορισμένων ορίων από πλευράς υπηρεσιών σε ευρωπαϊκή κλίμακα, προκειμένου να αποτελέσουν τη βάση των εθνικών στόχων.

8. Ο ρόλος του χρήστη στην παρακολούθηση του επιπέδου υπηρεσιών, τιμών και οικονομικής προσιτότητας

8.1. Στο γενικό πλαίσιο παρακολούθησης του επιπέδου υπηρεσιών, τιμών και οικονομικής προσιτότητας, η Επιτροπή των Περιφερειών θεωρεί ότι οι τοπικές και περιφερειακές αρχές, μαζί με τις ομάδες καταναλωτών, μπορούν να αναλάβουν ενεργό ρόλο στη διαδικασία παρακολούθησης. Το γεγονός ότι πρόκειται για τις αρχές που βρίσκονται πλησιέστερα στον πολίτη, τους προσφέρει την εξαιρετική δυνατότητα να παρατηρούν την κατάσταση των υπηρεσιών τόσο σε τοπική και γενική όσο και σε καθημερινή βάση.

8.2. Κατά συνέπεια, η Επιτροπή των Περιφερειών ζητεί από την Επιτροπή να συμπεριλάβει ως εταίρους τις τοπικές και περιφερειακές αρχές στο σύστημα παρακολούθησης των οργανισμών εκμετάλλευσης στο νέο ελευθερωμένο περιβάλλον των τηλεπικοινωνιών.

8.3. Τέλος, η Επιτροπή των Περιφερειών εκφράζει την ικανοποίησή της για την πρόταση και ζητεί με έμφαση να συσταθεί μια επιτροπή παρακολούθησης σε ευρωπαϊκό επίπεδο προκειμένου να εκπροσωπεί τους καταναλωτές, στην οποία να συμμετέχουν και εκπρόσωποι των τοπικών και περιφερειακών αρχών.

9. Η εξέλιξη της καθολικής υπηρεσίας και των προηγμένων υπηρεσιών

9.1. Η Επιτροπή των Περιφερειών θεωρεί ότι η καθολική υπηρεσία αποτελεί ουσιαστικό στοιχείο της παγκόσμιας κοινωνίας των πληροφοριών και, ακόμη, συμφωνεί με τους υπουργούς της Ομάδας των 7 ότι «η εξασφάλιση παροχής και πρόσβασης σε υπηρεσίες» αποτελεί μία από τις οκτώ θεμελιώδεις αρχές στις οποίες βασίζεται η υλοποίηση του κοινού οράματος της κοινωνίας των πληροφοριών.

9.2. Προκειμένου να καθορισθεί η εξέλιξη της καθολικής υπηρεσίας τηλεπικοινωνιών στην κοινωνία των πληροφοριών, η Επιτροπή, αντί να δώσει απαντήσεις, θέτει σε αυτό το στάδιο ερωτήματα όπως:

9.3. Θα πρέπει άραγε η καθολική υπηρεσία στις τηλεπικοινωνίες να συνεχίσει να χρηματοδοτείται μόνο από επιχειρήσεις του τομέα ή θα πρέπει να εξευρεθούν και άλλα μέσα χρηματοδότησης; (π.χ. μεγαλύτερη άμεση χρηματοδότηση από το κράτος/προώθηση εταιρικών σχέσεων μεταξύ δημοσίου και ιδιωτικού τομέα).

9.4. Θα πρέπει άραγε το θεσπισθέν πλαίσιο σε επίπεδο ΕΕ να παρέχει απλώς μια λύση στον κίνδυνο μήπως μόνες οι δυνάμεις της αγοράς δεν θα προσφέρουν κατάλληλη εξασφάλιση προσιτών υπηρεσιών για κάθε πολίτη ή άραγε θα πρέπει να καταβληθούν μεγαλύτερες προσπάθειες στον τομέα της καθοδήγησης και προώθησης της εξέλιξης των αγορών και των τεχνολογιών;

9.5. Απαντώντας στα δύο αυτά ερωτήματα, η Επιτροπή των Περιφερειών θεωρεί, συμφωνώντας με την Επιτροπή, ότι η ζήτηση εκ μέρους των χρηστών και η τεχνολογική εξέλιξη θα πρέπει να αποτελέσουν τα κύρια στοιχεία που θα καθορίσουν τη μελλοντική εξέλιξη της καθολικής υπηρεσίας. Ωστόσο, θεωρεί ότι προκειμένου να προστατευθούν τα συμφέροντα των λιγότερο προνομιούχων περιοχών της ΕΕ, θα πρέπει να χρησιμοποιηθεί όπου χρειάζεται τόσο κρατική όσο και περιφερειακή χρηματοδότηση. Όπως αναπτύξαμε ανωτέρω, η καθυστέρηση στην τεχνολογική ανάπτυξη των λιγότερο ευνοημένων περιοχών μπορεί να έχει σοβαρές αρνητικές συνέπειες που δύσκολα θα μπορούν να υπερκαλυφθούν.

9.6. Παράλληλα, η Επιτροπή των Περιφερειών εκφράζει την υποστήριξή της για την πρόθεση της Επιτροπής να ζητήσει από τα κράτη μέλη να θέσουν στόχους για την εισαγωγή σε όλη της ΕΕ ορισμένων προηγμένων τηλεφωνικών υπηρεσιών (οι οποίες δεν περιλαμβάνονται επί του παρόντος στην καθολική υπηρεσία).

10. Προώθηση της κοινωνίας των πληροφοριών

10.1. Η Επιτροπή των Περιφερειών εκφράζει την ικανοποίησή της για την απόφαση της Επιτροπής να προωθήσει την κοινωνία των πληροφοριών και, συγκεκριμένα, για την έμφαση που δίνεται στην εκπαίδευση και την κατάρτιση για την κοινωνία των πληροφοριών και την απόκτηση από το εργατικό δυναμικό των κατάλληλων δεξιοτήτων για την εποχή της πληροφορικής προκειμένου να προωθηθούν οι δυνατότητες απασχόλησης και η γενική ανταγωνιστικότητα.

10.2. Όσον αφορά την εκπαίδευση, η Επιτροπή των Περιφερειών ζητεί με έμφαση από την Επιτροπή να συμβάλλει στην μείωση των τιμών για εκείνους που χρησιμοποιούν τρέχουσες και προηγμένες υπηρεσίες τηλεπικοινωνιών.

10.3. Η αντιστάθμιση των μειωμένων τιμών θα πρέπει κυρίως να θεωρείται κρατική ευθύνη και τμήμα της γενικής εκπαιδευτικής πολιτικής. Συνεπώς, η Επιτροπή των Περιφερειών θεωρεί ότι η ανάπτυξη εκπαιδευτικών προτεραιοτήτων πρέπει να ανατεθεί στους τοπικούς, περιφερειακούς και κρατικούς οργανισμούς και ότι μια τέτοια ανάπτυξη χρήζει χρηματοδότησης.

10.4. Παρόλα αυτά, η Επιτροπή των Περιφερειών υποστηρίζει τις προτεραιότητες που έθεσε η Ανακοίνωση «Προς την κοινωνία των πληροφοριών» () και συμφωνεί ότι ο ρόλος της Κοινότητας θα πρέπει να επικεντρώνεται στην προώθηση σχεδίων, με την παροχή πληροφόρησης και την επίγνωση της σημασίας των πρωτοβουλιών για την κοινωνία των πληροφοριών.

10.5. Ακόμη, η Επιτροπή των Περιφερειών υποστηρίζει τη χορήγηση κοινοτικής χρηματοδότησης, είτε για την υλοποίηση της κατάλληλης υποδομής, είτε για την αύξηση της επίγνωσης, των δεξιοτήτων ή των υπηρεσιών που προωθούν τις απαραίτητες δραστηριότητες έρευνας και ανάπτυξης και οδηγούν σε νέες έννοιες, οι οποίες διαδραματίζουν κύριο ρόλο για την εξέλιξη της κοινωνίας των πληροφοριών.

11. Δημόσια πρόσβαση στις υπηρεσίες της κοινωνίας των πληροφοριών

11.1. Η Επιτροπή των Περιφερειών εκφράζει την έντονη ικανοποίησή της για τη δέσμευση της Επιτροπής όσον αφορά τη δημόσια πρόσβαση στις υπηρεσίες της κοινωνίας των πληροφοριών και, ειδικότερα, τη σύνδεση με την κοινωνία των πληροφοριών των σχολείων, πανεπιστημίων, νοσοκομείων, δημόσιων υπηρεσιών, βιβλιοθηκών και άλλων δημοσίων οργανισμών.

11.2. Από την άποψη αυτή, η Επιτροπή των Περιφερειών συμφωνεί με την Επιτροπή ότι η δημόσια και η κοινοτική πρόσβαση θα έχει ιδιαίτερη σημασία για τις λιγότερο ευνοημένες περιοχές, αν η ανάπτυξη της κοινωνίας των πληροφοριών αφεθεί αποκλειστικά στις δυνάμεις της αγοράς. Συνεπώς, στο πλαίσιο αυτό, η Επιτροπή των Περιφερειών συμφωνεί με τη θέση της Επιτροπής όσον αφορά τη στενή παρακολούθηση της πρόσβασης στην κοινωνία των πληροφοριών του δημοσίου, μη κερδοσκοπικού και εθελοντικού τομέα.

11.3. Η Επιτροπή των Περιφερειών υποστηρίζει πλήρως την αποφασιστικότητα της Επιτροπής να επανεξετάζει συνεχώς τη δημόσια πρόσβαση στην κοινωνία των πληροφοριών και, ειδικότερα, στις λιγότερο ευνοημένες περιοχές της ΕΕ.

12. Μελλοντικά ζητήματα

12.1. Η Επιτροπή των Περιφερειών συμφωνεί με τις απόψεις που εξέφρασε η Επιτροπή όσον αφορά τον εντοπισμό των μελλοντικών ζητημάτων και, ιδιαίτερα, με το ότι η δημόσια πρόσβαση θα πρέπει να υπερβαίνει την προώθηση των φυσικών συνδέσμων και να περιλαμβάνει την κατάλληλη κατάρτιση, υποστήριξη και επένδυση σε εξοπλισμό.

12.2. Όσον αφορά τα χαμηλά τιμολόγια, η Επιτροπή των Περιφερειών συμφωνεί ότι είναι ουσιαστικά για την εκτεταμένη άντληση τρεχουσών πληροφοριών και υπηρεσιών σε άμεση επικοινωνία και ότι, ενδεχομένως, χρειάζεται να θεσπισθεί νομοθεσία προκειμένου να διασφαλισθεί ότι αυτά τα χαμηλά τιμολόγια θα συνεχίσουν να υφίστανται.

13. Συμπεράσματα

13.1. Η Επιτροπή των Περιφερειών εκφράζει ικανοποίηση και υποστήριξη προς την Ανακοίνωση της Επιτροπής. Συγκεκριμένα, εκτιμά την έμφαση που προσδίδει η Επιτροπή τόσο στο ρόλο των περιφερειών της ΕΕ κατά την επικείμενη επανάσταση των τηλεπικοινωνιών όσο και στη διασφάλιση ότι οι λιγότερο προνομιούχες περιφέρειες δεν θα αποκλεισθούν από τις νέες εξελίξεις.

13.2. Η γνωμοδότηση της Επιτροπής των Περιφερειών με θέμα την Ανακοίνωση της Επιτροπής μπορεί να συνοψισθεί στα κάτωθι σημεία:

13.2.1. Όσον αφορά την καθολική υπηρεσία, η Επιτροπή των Περιφερειών ζητεί με έμφαση να δοθεί η ύψιστη προτεραιότητα στην προστασία του καταναλωτή.

13.2.2. Ως πρώτο βήμα και προκειμένου να βοηθηθούν οι λιγότερο αναπτυγμένες περιοχές της ΕΕ, η Επιτροπή των Περιφερειών ζητεί με έμφαση να αποτελέσει τμήμα της καθολικής υπηρεσίας η υποχρέωση παροχής μισθωμένων γραμμών ή ψηφιακών δικτύων ενοποιημένων υπηρεσιών (ISDN).

13.2.3. Η Επιτροπή των Περιφερειών θεωρεί ότι η Επιτροπή θα πρέπει να επιβάλλει ρητές υποχρεώσεις παροχής υπηρεσιών σε προσιτές τιμές.

13.2.4. Ακόμη, η Επιτροπή των Περιφερειών συμφωνεί και υποστηρίζει την έκκληση της Επιτροπής υπέρ των ευάλωτων ομάδων και των οικιακών χρηστών γενικότερα, προκειμένου οι εθνικές ρυθμιστικές αρχές να υιοθετήσουν, όπου χρειάζεται, ειδικά τιμολόγια, ανώτατα όρια τιμών και άλλους μηχανισμούς, ώστε να μετριασθούν οι επιπτώσεις της διαδικασίας αναπροσαρμογής των τελών σύνδεσης, των μηνιαίων τελών και των τιμολογίων.

13.2.5. Η Επιτροπή των Περιφερειών καλεί την Επιτροπή από σήμερα έως την 1η Ιανουαρίου 1998, ημερομηνία όπου θα δημοσιευθεί η Έκθεση παρακολούθησης, να παρέμβει, όπου χρειάζεται, σε περιπτώσεις όπου παρατηρούνται σημαντικές διαφορές στο ύψος των τιμών.

13.2.6. Η Επιτροπή των Περιφερειών αναγνωρίζει την ανεκτίμητη συμβολή των διαρθρωτικών ταμείων στην αναβάθμιση των τηλεπικοινωνιακών δελτίων ορισμένων κρατών μελών και ζητεί από την Επιτροπή να καταρτίσει έκθεση με σκοπό να εντοπίσει και άλλες περιοχές της Ένωσης που παρουσιάζουν σοβαρή καθυστέρηση στην τηλεπικοινωνιακή υποδομή και να διευκολύνει, όπου χρειάζεται, τη χρηματοδότησή τους για την αναβάθμιση των εν λόγω υπηρεσιών.

13.2.7. Η Επιτροπή των Περιφερειών θεωρεί ότι η Επιτροπή έχει καθήκον να διασφαλίσει ότι ισότιμη χρηματοδότηση προορίζεται, ανάλογα με τις ανάγκες, και για τις αραιοκατοικημένες και λιγότερο προνομιούχες περιοχές της ΕΕ.

13.2.8. Όσον αφορά τα άτομα με αναπηρίες ή ειδικές ανάγκες, η Επιτροπή των Περιφερειών θεωρεί ότι, μεταξύ άλλων, θα πρέπει να τους παρέχονται υπηρεσίες όπως κειμενογραφικά τηλέφωνα για κωφούς και ειδικά τιμολόγια για μικροχρήστες.

13.2.9. Όσον αφορά τις ομάδες παρακολούθησης, η Επιτροπή των Περιφερειών θεωρεί ότι οι τοπικές και περιφερειακές αρχές, μαζί με τις ομάδες καταναλωτών, μπορούν να αναλάβουν ενεργό ρόλο στη διαδικασία παρακολούθησης.

13.3. Τέλος, η Επιτροπή των Περιφερειών εκφράζει την ικανοποίησή της για τη συνεχιζόμενη συζήτηση σχετικά με την κοινωνία των πληροφοριών στην ΕΕ και εκλαμβάνει τη θέσπιση της καθολικής υπηρεσίας ως ένα πρώτο ουσιαστικό βήμα προς την επίτευξη της ισότητας και της αρμονίας στην ΕΕ. Ακόμη, επιθυμεί να συμμετάσχει στις συζητήσεις για την εξέλιξη της κοινωνίας των πληροφοριών.

Βρυξέλλες, 15 Ιανουαρίου 1997.

Ο Πρόεδρος της Επιτροπής των Περιφερειών

Pasqual MARAGALL i MIRA

() Σχέδιο δράσης (CΟΜ(94) 347 τελικό), ΕΕ αριθ. C 210 της 14. 8. 1995, σ. 109.

() ΕΕ αριθ. L 321 της 30. 12. 1995, σ. 6, ΕΕ αριθ. L 108 της 1. 5. 1996, σ. 62.

() CΟΜ(95) 244 τελικό.